32000D0532
L 226/3
JURNALUL OFÍCIAL AL UNIUNII EUROPENE
DECIZIA COMISIEI
din 3 mai 2000
de înlocuire a Deciziei 94/3/CE de stabilire a unei liste de deșeuri în temeiul articolului 1 litera (a) din Directiva 75/442/CEE a Consiliului privind deșeurile și a Directivei 94/904/CE a Consiliului de stabilire a unei liste de deșeuri periculoase în temeiul articolului 1 alineatul (4) din Directiva 91/689/CEE a Consiliului privind deșeurile periculoase
[notificată cu numărul C(2000) 1147]
(Text cu relevanță pentru SEE)
(2000/532/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 75/442/CEE a Consiliului din 15 iulie 1975 privind deșeurile (1), astfel cum a fost modificată prin Directiva 91/156/CEE (2), în special articolul 1 litera (a),
având în vedere Directiva 91/689/CEE a Consiliului din 12 decembrie 1991 privind deșeurile periculoase (3), în special articolul 1 alineatul (4) a doua liniuță,
întrucât:
(1)
Mai multe state membre au notificat categorii de deșeuri pe care le consideră ca prezentând una sau mai multe dintre caracteristicile enumerate în anexa III la Directiva 91/689/CEE.
(2)
Articolul 1 alineatul (4) din Directiva 91/689/CEE obligă Comisia să examineze notificările primite de la statele membre în vederea modificării listei de deșeuri periculoase stabilită prin Decizia 94/904/CE a Consiliului (4).
(3)
Orice deșeu care figurează pe lista deșeurilor periculoase trebuie să figureze, de asemenea, în catalogul european al deșeurilor stabilit prin Decizia 94/3/CE a Comisiei (5). Este oportun, pentru a îmbunătăți transparența clasificării și a simplifica dispozițiile existente, să se stabilească o listă comunitară unică, conținând lista deșeurilor stabilită prin Decizia 94/3/CE și lista deșeurilor periculoase stabilită prin Decizia 94/904/CE.
(4)
Comisia este sprijinită în realizarea acestei sarcini de către comitetul instituit prin articolul 18 din Directiva 75/442/CEE.
(5)
Măsurile prevăzute de prezenta decizie sunt conforme cu avizul exprimat de comitetul menționat,
ADOPTĂ PREZENTA DECIZIE:
Articolul 1
Se adoptă lista anexată la prezenta decizie.
Articolul 2
Deșeurile clasificate drept periculoase se consideră că prezintă una sau mai multe din caracteristicile enumerate în anexa III a Directivei 91/689/CEE și, în ceea ce privește punctele de la H3 la H8, H10 (6) și H11 ale acestei anexe, una sau mai multe dintre următoarele caracteristici:
-
punctul de explozie este inferior sau egal cu 55 °C;
-
conțin una sau mai multe substanțe (7) clasificate ca foarte toxice cu o concentrație totală egală sau mai mare de 0,1 %;
-
conțin una sau mai multe substanțe clasificate ca toxice cu o concentrație totală egală sau mai mare de 3 %;
-
conțin una sau mai multe substanțe clasificate ca nocive cu o concentrație totală egală sau mai mare de 25 %;
-
conțin una sau mai multe substanțe corozive din clasa R35 cu o concentrație totală egală sau mai mare de 1 %;
-
conțin una sau mai multe substanțe corozive din clasa R34 cu o concentrație totală egală sau mai mare de 5 %;
-
conțin una sau mai multe substanțe iritante din clasa R41 cu o concentrație totală egală sau mai mare de 10 %;
-
conțin una sau mai multe substanțe iritante din clasele R36, R37, R38 cu o concentrație totală egală sau mai mare de 20 %;
-
conțin una sau mai multe dintre substanțele recunoscute ca fiind cancerigene (din categoriile 1 sau 2) cu o concentrație totală egală sau mai mare de 0,1 %;
-
conțin una sau mai multe dintre substanțele teratogene din categoriile 1 sau 2 din clasele R60, R61, cu o concentrație totală egală sau mai mare de 0,5 %;
-
conțin una sau mai multe dintre substanțele teratogene din categoria 3 din clasele R62, R63, cu o concentrație totală egală sau mai mare de 5 %;
-
conțin una sau mai multe dintre substanțele mutagene din categoriile 1 sau 2 din clasa R46, cu o concentrație totală egală sau mai mare de 0,1 %;
-
conțin una sau mai multe dintre substanțele mutagene din categoria 3 din clasa R40 la o concentrație totală egală sau mai mare de 1 %.
Articolul 3
Statele membre pot hotărî, în cazuri excepționale, pe baza probelor documentare furnizate într-o manieră corespunzătoare de către deținător, că un anumit deșeu indicat pe listă ca fiind periculos nu prezintă nici una dintre caracteristicile enumerate în anexa III la Directiva 91/689/CEE. Fără a aduce atingere articolului 1 alineatul (4) paragraful al doilea din Directiva 91/689/CEE, statele membre pot hotărî, de asemenea, în cazuri excepționale, dacă un deșeu indicat pe listă ca fiind nepericulos prezintă, cu toate acestea, una sau mai multe dintre caracteristicile enumerate în anexa III a Directivei 91/689/CEE. Deciziile luate de către statele membre în temeiul prezentului articol sunt comunicate anual Comisiei. Comisia adună toate deciziile în cauză și examinează dacă lista comunitară a deșeurilor și a deșeurilor periculoase ar trebui modificată în conformitate cu deciziile menționate anterior.
Articolul 4
Statele membre iau măsurile necesare pentru a se conforma prezentei decizii până la 1 ianuarie 2002.
Articolul 5
Decizia 94/3/CE și Deciziile 94/904/CE sunt abrogate începând cu 1 ianuarie 2002.
Articolul 6
Prezenta decizie se adresează statelor membre.
Adoptată la Bruxelles, 3 mai 2000.